Hver tredje Oslo-borger har innvandrerbakgrunn

Torsdag offentliggjorde SSB en ny rapport og nye tall om innvandreres levekår i de østlige bydelene.

Bildet viser utviklingen til innvandrerbefolkningen i Oslo. Til venstre er kartet med tall fra år 2000, mens til høyre er kartet for 2015. SSB

15. okt. 2015 10:40 Sist oppdatert 15. oktober 2015

Av Oslos ca. 650.000 innbyggere, har 31 prosent innvandrerbakgrunn, viser tall fra SSB. I Norge som helhet er tilsvarende tall i dag 15 prosent.

I år 2000 var andelen i Oslo 19 prosent av befolkningen, så økningen har skjedd på få år.

Øverst i saken kan du se utviklingen på innvanderbefolkningen i byen fra år 2000 (til venstre i bildet) og frem til 2015 (kartet til høyre i bildet).

SSB inkluderer disse to gruppene i tallene sine:

Personer som selv er innvandrere

Personer som er født i Norge, men er barn av to innvandrere

Ny rapport

Torsdag offentligggjorde SSB en omfattende rapport om demografi og levekår hos personer med innvandrerbakgrunn i bydelene Gamle Oslo, Grünerløkka, Bjerke, Grorud, Stovner, Alna og Søndre Nordstrand.

I tre bydeler — Stovner og Alna i Groruddalen, samt Søndre Nordstrand - utgjør de med innvandrerbakgrunn så vidt flertallet i befolkningen. I de to andre Groruddals-bydelene er tallet litt under 50 prosent, ifølge SSB.

Andelen i de to sentrumsbydelene er lavere, «bare» omkring 35 prosent, med minst i bydel Grünerløkka.

Utdanningsutfordringer

«Innvandrerne scorer dårligere enn den øvrige befolkningen på alle dimensjoner innen utdanningssystemet. Det går bedre med dem som er født i Norge med innvandrerforeldre, og på noen områder går det bedre med dem enn med elever uten innvandrerbakgrunn», beskriver rapporten.

Den forteller også at jenter gjennomgående har flere grunnskolepoeng enn gutter.

Flest innvandrere i Groruddalen og i sør

De fire Groruddals-bydelene og bydel Søndre Nordstrand har 27 prosent av Oslos innbyggere.

Men de fem bydelene har 38 prosent av innvandrerne i Oslo. Og de har hele 60 prosent av de norskfødte med innvandrerforeldre.

Bjerke har den minst typiske befolkningssammensetningen av disse bydelene. Mens de tradisjonelle østkantområdene i indre by (bydelene Gamle Oslo og Grünerløkka) likner mer på byens gjennomsnitt, ifølge rapporten.